和總領陳大卿告老二十韻
作者：項安世
朝代：宋

paragraphs: 饑餐不願粱，渴飲不辭魯。
我老乞吾身，無才固其所。
豈有經世人，而當話高舉。
朝爲一日留，暮有一日補。
若令久其事，所補可勝數。
周邦有憂嫠，漆室有嘯女。
况居星月位，欲蹈烟霞侶。
方今政和平，群彥日藻斧。
稍稍起蒿萊，紛紛闖門戶。
何嫌管蕭材，從事參井土。
軍方徯喉命，民又惜基堵。
通八十一難，調二十七齬。
劬勞鴻赴澤，上下鵻尋栩。
行行樂駰騏，役役悲兕虎。
爲國充使臣，將身事人主。
但憑心力去，肯用年華阻。
不見密學翁，遺書耿如許。
千林訪車材，九澤具舟樐。
惟思起奔沉，詎說師稼圃。
想公聞吾言，矍鑠還起舞。